พัง! ก.ล.ต.สั่ง GL แก้งบด่วน จับตารายได้ดอกเบี้ยหายวับ 500 ลบ.
พัง! ก.ล.ต.สั่ง GL แก้งบด่วน หลังกล่าวโทษ "มิทซึจิ โคโนชิตะ" อดีตผู้บริหาร ฐานทุจริต-อำพราง-ยักยอก ยินยอมให้ลงบัญชีและทำบัญชีสูงเกินจริง จับตารายได้ดอกเบี้ยหายวับ 500 ลบ.
20 ต.ค. 2560

สืบเนื่องจากเมื่อวันที่ 16 ต.ค.60 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษนายมิทซึจิ โคโนชิตะ อดีตผู้บริหารบริษัท กรุ๊ปลีส จำกัด (มหาชน) หรือ GL ต่อกรมสอบสวนคดีพิเศษ (DSI) ในความผิดเกี่ยวกับการทุจริต เข้าข่ายเป็นธุรกรรมอำพราง การยักยอก ยินยอมให้ลงบัญชีและทำบัญชีไม่ตรงต่อความเป็นจริง
ดังนั้นจึงมีผลทำให้งบการเงินของ GL แสดงรายการเงินให้กู้ยืมสูงกว่าความเป็นจริง 54 ล้านเหรียญสหรัฐ และเนื่องจากอัตราดอกเบี้ยเงินให้กู้ยืมตามสัญญาอยู่ที่ร้อยละ 14-25 ต่อปี จึงส่งผลให้รายได้ดอกเบี้ยจากการประกอบธุรกิจสูงกว่าความเป็นจริงไปด้วย โดยข้อเท็จจริงดังกล่าวทำให้งบการเงินของ GL ไม่เป็นไปตามมาตรา 56 แห่งพระราชบัญญัติหลักทรัพย์ฯ
ล่าสุด ก.ล.ต. ได้แจ้งให้ GL เร่งแก้ไขงบการเงินให้ถูกต้องตรงตามความเป็นจริงโดยเร็ว โดยหาก GL ไม่แก้ไขงบการเงิน แบบรายงาน 56-1 และแบบรายงาน 56-2 ให้ถูกต้อง ตรงต่อความเป็นจริง อาจเข้าข่ายเป็นการฝ่าฝืนมาตรา 56 แห่งพระราชบัญญัติหลักทรัพย์ฯ
รวมทั้งหากกรรมการของบริษัทไม่ดำเนินการให้มีการแก้ไขงบการเงินให้ถูกต้อง โดยยินยอมให้งบการเงินเป็นเท็จ ไม่ถูกต้อง หรือไม่ตรงต่อความเป็นจริง อาจส่งผลให้มีความผิดตามมาตรา 312 แห่งพระราชบัญญัติฉบับเดียวกันด้วย
ทั้งนี้ กรณีที่ผู้สอบบัญชีพบข้อเท็จจริงเพิ่มเติมก็อาจทำให้จำนวนเงินที่ GL ต้องแก้ไขในงบการเงินเพิ่มขึ้นจากที่กล่าวข้างต้นได้
โดยหากคำนวณเงินกู้ยืมจากวงเงินที่สูงกว่าความเป็นจริง 54 ล้านเหรียญสหรัฐ และเทียบอัตราแลกเปลี่ยนเงินบาทที่ระดับ 35 บาท ณ วันที่ 30 ธ.ค.59 จะพบว่าเงินกู้ยืมดังกล่าวมีมูลค่าสูงถึง 1.89 พันล้านบาท และเมื่อคำนวณจากอัตราดอกเบี้ยเงินให้กู้ยืมตามสัญญาสูงสุดร้อยละ 25 ต่อปี จะคิดเป็นดอกเบี้ยเท่ากับ 472.50 ล้านบาท
อย่างไรก็ตาม หากคำนวณวงเงินกู้ยืมในดังกล่าว ในอัตราแลกเปลี่ยนเงินบาทปัจจุบันที่ระดับ 33 บาท ณ วันที่ 19 ต.ค.60 จะพบว่าเงินกู้ยืมดังกล่าวมีมูลค่า 1.78 พันล้านบาท และเมื่อคำนวณจากอัตราดอกเบี้ยเงินให้กู้ยืมตามสัญญาสูงสุดร้อยละ 25 ต่อปี จะคิดเป็นดอกเบี้ยเท่ากับ 445.50 ล้านบาท
 
สำหรับ มาตรา 56 แห่งพระราชบัญญัติหลักทรัพย์ฯ (การเปิดเผยข้อมูลเกี่ยวกับฐานะการเงิน และผลการดำเนินงาน) ให้บริษัทที่ออกหลักทรัพย์ตาม มาตรา 32 มาตรา 33 หรือ มาตรา 34 จัดทำและส่งงบการเงินและรายงานเกี่ยวกับฐานะการเงิน และผลการดำเนินงานของบริษัทต่อสำนักงานดังต่อไปนี้
(1) งบการเงินรายไตรมาสที่ผู้สอบบัญชีได้สอบทานแล้ว
(2) งบการเงินประจำงวดการบัญชีที่ผู้สอบบัญชีตรวจสอบและแสดงความเห็นแล้ว
(3) รายงานประจำปี
(4) รายงานการเปิดเผยข้อมูลอื่นใดเกี่ยวกับบริษัทตามที่คณะกรรมการ ก.ล.ต. ประกาศกำหนด
งบการเงินและรายงานตามวรรคหนึ่งให้เป็นไปตามหลักเกณฑ์ เงื่อนไขและวิธีการที่คณะกรรมการ ก.ล.ต. ประกาศกำหนด การกำหนดดังกล่าวให้คำนึงถึงมาตรฐานที่คณะกรรมการควบคุมการประกอบวิชาชีพสอบบัญชีตามกฎหมายว่าด้วยผู้สอบบัญชีได้ให้ความเห็นชอบไว้แล้วด้วย
ส่วน มาตรา 312 แห่งพระราชบัญญัติหลักทรัพย์ฯ เป็นบทกำหนดโทษผู้บริหารที่กระทำหรือยินยอมให้กระทำความผิดเกี่ยวกับบัญชีหรือเอกสาร โดยกรรมการ ผู้จัดการ หรือบุคคลใดซึ่งรับผิดชอบในการดำเนินงานของนิติบุคคลใดตามพระราชบัญญัตินี้ กระทำหรือ ยินยอมให้กระทำการดังต่อไปนี้
(1) ทำให้เสียหาย ทำลาย เปลี่ยนแปลง ตัดทอน หรือปลอมบัญชีเอกสารหรือ หลักประกันของนิติบุคคลดังกล่าวหรือที่เกี่ยวกับนิติบุคคลดังกล่าว
(2) ลงข้อความเท็จหรือไม่ลงข้อความสำคัญในบัญชีหรือเอกสารของนิติบุคคลหรือที่เกี่ยวกับนิติบุคคลนั้น หรือ
(3) ทำบัญชีไม่ครบถ้วน ไม่ถูกต้อง ไม่เป็นปัจจุบันหรือไม่ตรงต่อความเป็นจริง
ถ้ากระทำหรือยินยอมให้กระทำเพื่อลวงให้นิติบุคคลดังกล่าวหรือผู้ถือหุ้นขาดประโยชน์อันควรได้ หรือลวงบุคคลใด ๆ ต้องระวางโทษจำคุกตั้งแต่ห้าปีถึงสิบปีและปรับตั้งแต่ห้าแสนบาทถึงหนึ่งล้านบาท
 